《赠工部尚书冯公挽歌三首》
唐代·张说

忠鲠难为事，平生尽畏途。如弦心自直，秀木势恒孤。

诏葬南陵道，神游北斗枢。贵门传万石，馀庆在双珠。

爵位题龙旐，威仪出凤城。路傍人泣送，门外马嘶迎。

万事非吾有，千悲是世情。昔焉称夏日，今也谥冬卿。

窅然长夜台，举世可哀哉。泉户一朝闭，松风四面来。

石碑填駮藓，珠服聚尘埃。谁言辽东鹤，千年往复回。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。